b"\n_START_ARTICLE_\nRouben Mamoulian\n_START_PARAGRAPH_\nRouben Mamoulian (8. oktober 1897 i Tiflis, Georgien \xe2\x80\x93 4. december 1987 i Woodland Hills, Californien, USA) var en amerikansk filminstrukt\xc3\xb8r af armensk oprindelse._NEWLINE_Han var teateruddannet fra Moskva og London, og debuterede som teaterinstrukt\xc3\xb8r i 1922 i London. Mamoulian flyttede til USA i 1923, og debuterede p\xc3\xa5 Broadway i 1927. Han debuterede som filminstrukt\xc3\xb8r med Applause (1929), og blev en af 1930'ernes ledende filminstrukt\xc3\xb8rer med Dr. Jekyll and Mr. Hyde (Dr. Jekyll og Mr. Hyde, 1931), Queen Christina (Dronning Christina, 1933) med Greta Garbo i titelrollen, og Becky Sharp (1935). Efter 2. verdenskrig instruerede han bl.a. to filmmusicaler, Summer Holiday (1948) og Silk Stockings (Silkestr\xc3\xb8mper, 1957). Mamoulians indfaldsrige instruktion og flydende kamerastil fik betydning for filmens udvikling som fort\xc3\xa6llerkunst."